Ńdɔ Ǹsísīm ó ngāyə́le ai ma ó kə́ ai ma á ḿbɛ̄ óngólā yā ńtōlē dzób yā Tə́mpɛl Ǹtondôbə, á mə̄nyíí yā ḿbɛ̄ óngóla, bod bə́ ngábə́ mə̄wóm mə́bɛ̄ ai bə́tán; mə́ yénə́ Yaazanya, mɔ́n Azur ai Pelatyahu, mɔ́n Benayahu, bədzóē bə́ ńnam. 2Ǹsísīm wa ai ma nâ: "Ǎ mɔ̂n mod, é bod bálā bə́ nə bǒd yā bábui bəbə̂ məfəg, á bátsam bəbə̂ mə́lə́bə́gá é tísɔn nyí. 3Bɔ́ nâ: Byǎyǐ kig vól lōŋ məndá; tísɔn e nə mvié, bía bǐ nə tsíd." 4Asú tē kúlígi mam á nyɔ́l dzābán, kúlígī mam, ǎ mɔ̂n mod ! 5Ńdɔ Ǹsísīm Ńtondôbə ó ngāku ma á yób, ó ngakɔ́bɔ ai ma nâ: Kɔ́bɔ́gɔ ! Ǹtondôbə a kɔ́bɔ̄ nâ: Éyə mǐ ngákɔ́bɔ̄ ná, mínā ndâ bod Ísraɛ́l, édzí yábɛ́d mínā á ńsīsīm, mayəm. 6Mǐ ngábulu mim̀bim é tísɔn nyí, mǐ ngangúni mim̀bim á mīńdzɔ́ŋ. 7Asú tē ńdɔ Ǹtondôbə Zambá ā kɔ́bɔ̄ nâ: Mim̀bim myáán yā mī ngádzoge á zāŋ tísɔn, émyā mí nə́ tsíd, tísɔn dzɔɔ e tɔá mvīē, hədá mínā, mayi mína kúli étēde. 8Myǎmbáda okəŋ bítá, hədá mayi mína lóm okəŋ bítá, Ǹtondôbə Zambá énye a kɔ́bɔ̄. 9Mayi mína kúli á tísɔn, mayi mína və́ á mɔ́ bə́dzín, mayǐ fə tsíg ńtōl wáán. 10Myǎyi ku ai okəŋ bítá á Ísraɛ́l, mayi mína tsíg ńtōl, eyɔ̌ŋ tē hḿ myāyi yə̌m naa mǎ mə̄ nə́ Ńtondôbə. 11É tísɔn nyí yāyǐ kig vəŋan mvíe ású dáán, myǎyǐ kig vəŋan tsíd á zāŋ dzīē: á sí Ísraɛ́l ńgɔ mǎyi mína tsíg ńtōl, 12eyɔ̌ŋ tē myāyi yə̌m naa mǎ mə̄ nə́ Ńtondôbə, ényɔ́ myā ndzí kig dzálā mə̄mvéndé móe, ngə́ á tǒŋ mətum móe hədá mǐ ngátoŋ hə mətǔm mə́yɔ̌ŋ yā mákɔ́dan mínā á nyɔ́l.